**ПЛОТИН – Метафизика Једног**

**Оријентационе напомене**

 Метафизика Једног, како се обично означава Плотинoв (205-270) систем мишљења, представља кулминативну тачку развоја античке онтологије. Грчко онтолошко мишљење врхуни у Плотиновој радикалној хенологији, учењу о једном начелу из којег се изводи цјелина стварности.

 Мада је себе сматрао Платоновим егзегетом, новине које је донијело његово мишљење извршиле су, посредством Аурелија Августина и Аниција Боетија, далеко­сежан утицај, најприје на хришћанско средњовјековље, а онда и на цијелу модерну философију, све до Хегела и Шелинга. С друге стране, хришћанска метафизика је (могуће преко загонетног учитеља Амонија Сакаса) извршила утицај на Платона и цијели ново­плато­нистички покрет својим монотеизмом и својом сетериологијом, који су нашли одјека у његовој хенологији и теургијској пракси. Друга копча са јудеохришћанским мишљењем могао би бити средњеплатоновац Нуменије из Апамеје.

 Грчка онтологија је иначе меандрирала у свом развоју између монизма и дуализма начела, још од предсократоваца. Платонова тзв. „неписана учења“ говоре о два начела: Једно и Неодређена дијада. Аристотел заступа хенологију коју репрезентује божански ум из „Ламбда“ књиге *Метафизике*. Плотинова намјер била је, између осталог, да „помири“ Платонову и Аристотелову мета­физику тако што ће Платонове идеје смјестити у Аристотелов божански Ум, али ће га хијерархијски потчинит Платоновој идеји Добра или Једног. Такође, Плотин је прећутао Платонов демијургијски креационизам (*Тимеј*) и прик­лонио се Аристотеловом етернизму. То је била једна од главних тачки спорења на релацији хришћанска космологија–Плотинова космологија.

 Крајње онтолошко начело стварности код Плотина је апсолутно трансцендентно, над­бивс­твено Једно из којег сва бивствујућа исходе и коме она теже да се врате. То мистично и безвремено развијање свијета Мноштва из Једног Плотин на­зива происхођење (*proodos*), истицање, изливање, исијавање или, како је много познатије, еманације. Пут од Мноштва ка Једном он именује као пре­окрет (*epi­s­­trophe*), окрет, обрт:

1. Једно – *proodos* – Мноштвo (Једно–Ум–Душа свијета [виша и нижа] – материјални свијет)
2. Мноштвo – *epistrophe* – Једно

На појединим мјестима овај процес происхођења Мноштва из Једног је описан језиком платоновске космичке демијургије, иако је он беспочетан. Плотинова метафизика није креационис­тичка, већ еманационистичка, што је не чини мање динамичном у оба смјера, напротив. Тежња свих бивствујућих ствари за повратком Једном је тежња ка онтолошком континуитету, јединству и цјеловитости. Слиједећи два правца кретања у Плотиновој метафизици, Једно се појављује у двострукој улози покретачког и сврховитог начела. Сам ток трактата у *Енеадама* почиње од етичке расправе о људским добрима (1), потом прелази на теме из физике и космологије (2-3), теме из области психиологије (4), теме које се односе на знање и умствену стварност (5) и врхуни са рас­правом о Бићу и Једном као првом начелу свих ствари (6). Плотинов систем има препознат­љиву хијерархијску струк­­туру, а такву структуру има и његов текст, како га је приредио Пор­фирије. Неки аутори указују и на другу могућност опризорења његовог система, па се умјесто хијерархијске струткуре говори и о концен­тричној: Једно није само на метафизичком врху поретка, већ у једном метафизичком средишту око којег се концентрично шире друге хипостазе. При том, не треба изгубити из вида да је Једно радикално монадички принцип због чега је оправдано рећи да је код Плотина хенологија изнад онтологије.

 Надбивствени и надумни статус или радикална трансценденција крајњег онтолошког на­чела свега, таквог је карактера да Плотин само метафорички користи изразе за њега, као што су Једно, Добро, Божанско, Прво... То су само условни називи за оно крајње које је неописиво и неизрециво. „Краљевски пут“ ка Једном је апофатички пут (*via negativa*) којим се божанском прин­ципу стварности приступа поступком постепеног одрицања било каквих пози­тивних од­редби. Исти метод користи хришћански мистички богослов Псеу­до-Дио­нис­ије Ареопагита на кога је Плотин видно утицао. Заказивање изражајне моћи језика и сазнајне моћи ума знак су „присуства“ и мистичког искуства Једног у коме ишчезава разлика између субјекта и објекта.

**Упутство за читање *Енеада***

Плотинове *Енеаде* су збирка рукописа и записа његових предавања које је приредио и објаво његов ученик Порфирије. Чине га 54 расправа које су сабране у 6 свезака, свака са по 9 поглавља (*ennea*, деветка – *Енеаде* или *Деветице*). праве *Енеаде* су комплексан текст. Сара Рејп (*Sarah Rappe*) даје следећу инструкцију:

„(...) декодирање ових текстова подразумијева да се они посматрају као нешто што је слично приручницима за медитацију прије него као обични текстови. Недискурзиви аспекти текста – симболи, ритуалне формуле, митови и слике – јесу локус те педагогије. Њихова сврха је да помогну читаоцу да научи како да контемплира, да отвори око мудрости“.

Дакако, све ово подразумијева и чувено гесло на крају *Енеада*: „остави све“, *aphele panta*, тј. одврати поглед из расијања оним мноштвеним и сложеним и умуј о оном једноставном и Једном.

 **Препорука за читање из *Енеада*:**

**III 8** (30), **V 1** (10), **V 2** (11), **V 3** (49), параграфи 1-9 и 13-17, **V 5** ( 32), параграф 1-2, **VI 4** (22), параграф 1-11, **VI 7** и **VI 9**.